Europos jaunimo susitikimų (Zagrebe (Kroatija) 2006/2007 m.) reklaminis plaktas
Vakarinės pamaldos parodų halėje (2006 m.)
Europos jaunimo susitikimas 2007 m. Ženevoje
**Europos jaunimo susitikimai** – kiekvienų metų paskutinėmis ir po jų sekančių metų pirmosiomis dienomis (gruodžio 28 d. – sausio 1 d.) Taize bendruomenės rengiami Europos jaunimo susitikimai. Kasmet organizuojami vis kitame Europos mieste. Susirenka per 10 000 jaunuolių iš visos Europos. Dalyviai apgyvendinami šeimose, mokyklose, vienuolynuose. Renginio programa – ekumeninės Taizė pamaldos milžiniškuose (pvz. parodų centro, kongresų) pastatuose, diskusijos, kultūrinė programa, tarpkultūrinis bendravimas.

Istorija
--------

1970 m. Taizé bendruomenės brolis Roger iškėlė idėją sukviesti jaunimą susitikti, susitikimo metu bendromis jėgomis „ieškoti kelių į krikščionių susitaikinimą ir visuotinę taiką". Taip atsirado judėjimas „Pasitikėjimo piligrimystė žemėje". Jo tikslas – paraginti jaunimą tapti kūrybingais taikos piligrimais savo namuose. susitikimai vyko įvairiuose miestuose kaip Briuselis (Belgija), Ženeva (Šveicarija), Zagrebas (Kroatija), Milanas (Italijoje), Lisabona (Portugalija), Varšuva (Lenkija), Barselona (Ispanija), Budapeštas (Vengrija). Be žiemos susitikimų rengiami susitikimai ir Afrikoje (pvz. Afrikos šalių jaunimo susitikimas Nairobyje, Kenija), Šiaurės ir Pietų Amerikoje, Azijoje. Taip pat organizuojami ir mažesnio masto susitikimai (pvz. 2007 m. pavasarį Stokholme). 2009 m. gegužės 1-3 dienomis panašus į tokį susitikimą renginys vyko Lietuvoje – vad. „Pasitikėjimo piligrimystė Vilniuje".

Pasitikėjimo piligrimystė Vilniuje
----------------------------------

Piligrimai pamaldų salėje (Ženeva, 2007 m.)
Tarptautinį jaunimo susitikimą 2009 m. Vilniuje („Pasitikėjimo piligrimystė žemėje") Taizé bendruomenė rengė kartu su įvairiomis Lietuvos krikščioniškomis organizacijomis (Vilniaus arkivyskupijos jaunimo centru, VAJC; renginys tais metais sutapo su Lietuvos tūkstantmečio minėjimu ir „Vilnius – Europos kultūros sostinė 2009" renginiais). Vilniuje iš viso buvo apie 7000 dalyvių (~2000 – iš Lietuvos); amžius – nuo 16 iki 35 metų. Pamaldos, kiti renginiai vyko Vilniaus miesto centre. Šeštadienio vakare vykusias pamaldas Lietuvos televizija transliavo iš Arkikatedros, kurių metu kalbėjo Vilniaus arkivyskupas kardinolas Audrys Juozas Bačkis, Taize bendruomenės vadovas brolis Aloyzas (Alois), kreipęsis ypač į Lietuvos jaunimą..

Piligriminį renginį organizavo ne tik Lietuvos katalikai, bet ir ortodoksai bei protestantai. Talkino 500 savanorių. Beveik 5000 Tezė susitikimo dalyvių Vilniaus miesto bei rajono gyventojai apgyvendino savo namuose (piligrimams pasiūlytų nakvynės vietų skaičius netgi viršijo į renginį atvykusių dalyvių skaičių). Piligriminiam renginiui „Taizé Vilnius" Lietuvos Vyriausybė (ministrų kabinete vyrauja Tėvynės sąjunga-Lietuvos krikščionys demokratai (TS-LKD) koalicijos nariai) skyrė 300 000 litų (kardinolo A. J. Bačkio prašymu).

Šaltiniai
---------

1. ↑  „Pasitikėjimo piligrimystė Žemėje // Pasitikėjimo piligrimystė Lietuvoje su Taize", lrytas.lt, Juozas Dapšauskas, 2009-04-28 10:27 Archyvuota kopija 2009-05-02 iš Wayback Machine projekto.
2. ↑  Pasitikėjimo piligrimystė žemėje, Taize informacija **(**liet.**)**
3. ↑  VAJC informacija, lankstinukai, giesmynai, pamaldų bei renginių aprašas[neveikianti nuoroda]
4. ↑  „Tarptautinis Taize jaunimo susitikimas Vilniuje vyko sklandžiai", bernardinai.lt, 2009-05-04
5. ↑  „Įvairių šalių krikščionių jaunimas Lietuvoje ir meldėsi, ir pramogavo" // „Piligrimai Vilniuje jautėsi lyg namuose", lrytas, lt, LR korespondentas Arūnas Dumalakas, 2009-05-04 d.
6. ↑  „Vyriausybė atseikėjo 300 tūkst. Lt religiniam renginiui", Eglė Samoškaitė, www. DELFI.lt